A Tanács irányelve

(1980. január 22.)

a friss hús Közösségen belüli kereskedelmét érintő egészségügyi problémákról szóló 72/461/EGK irányelv módosításáról

(80/213/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. és 100. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel a legutóbb a 78/54/EGK [3] irányelvvel módosított, 72/461/EGK [4] irányelv megállapítja azokat az egészségügyi követelményeket, amelyeknek azon állatoknak, amelyekből húst állítanak elő, meg kell felelniük;

mivel annak ellenére, hogy a járványos vagy fertőző állatbetegségek átvitelének veszélye miatt az egészségügyi feltételeknek nem megfelelő állatokból nyert húst ki kell zárni a friss hús Közösségen belüli kereskedelméből, az ilyen hús egyéb célokra felhasználható, miután az említett betegségek kórokozóinak elpusztítására szolgáló kezelésen átesett;

mivel ezért az ilyen húst külön jelzéssel kell ellátni, amely feltünteti annak kizárását a friss hús Közösségen belüli kereskedelméből, de szavatolja annak egyéb célokra, például egyes hústermék-csoport készítéséhez megfelelő egészségügyi minőségét,

ELFOGADTA EZT AZ IRÁNYELVET:

1. cikk

A 72/461/EGK irányelv a következőképpen módosul:

1. Az irányelv a következő cikkel egészül ki:

"5a. cikk

Az 5. cikk (1) bekezdésétől eltérően és amennyiben a friss húst nem Közösségen belüli kereskedelemre szánják, az e cikkben említett húson feltüntethető a 64/433/EGK irányelvhez csatolt I. melléklet IX. fejezetében meghatározott jelzés, feltéve, hogy az ezen irányelv mellékletében említett különleges jelzéssel haladéktalanul kiegészül.

A 64/433/EGK irányelv I. melléklete IX. fejezetének 39. pontjában foglalt rendelkezéseket értelemszerűen kell alkalmazni a jelölő készülékek tárolására és használatára.

Az ilyen hús kinyerését, darabolását, szállítását és tárolását a friss hús Közösségen belüli kereskedelmére szánt hústól elkülönítve, vagy azzal nem azonos időben kell végezni."

2. Az irányelv a következő melléklettel egészül ki:

MELLÉKLET

A friss hús Közösségen belüli kereskedelmétől eltérő célra szánt húson alkalmazott jelzés

1. A felülbélyegzést oly módon kell végezni, hogy a 64/433/EGK irányelv I. melléklete IX. fejezetének 40. pontjában meghatározott ovális bélyegzőt egy két, egymást derékszögben keresztező egyenes vonalból álló, átlós kereszt fedje be úgy, hogy a metszéspont a bélyegző középpontjában van, de az azon feltüntetett adatok olvashatók maradnak.

2. Az 1. pontban említett jelzés egyetlen olyan bélyegzővel is feltüntethető, amely egy 6,5 cm hosszú és 4,5 cm széles ovális bélyegzőből áll; a jelzésen az alábbi adatokat kell tökéletesen olvasható betűkkel feltüntetni:

- a felső részén a feladó ország neve nyomtatott nagybetűkkel,

- középen a vágóhíd állat-egészségügyi engedélyezési száma,

- az alsó részen a következő rövidítések egyike: EEC – CEE – EWG – EEG – EØF,

- a bélyegzőt a középpontban átlósan, egymást derékszögben keresztező két egyenes vonal úgy, hogy az adatok nem válnak olvashatatlanná.

A betűknek 0,8 cm magasnak, a számoknak pedig 1 cm magasnak kell lenniük.

A bélyegző tartalmazhat olyan adatokat is, amelyekkel a hús bevizsgálását végző állatorvos azonosítható.

2. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1980. december 31-éig megfeleljenek.

3. cikk

Ennek az irányelvnek a tagállamok a címzettjei.

Kelt Brüsszelben, 1980. január 22-én.

a Tanács részéről

az elnök

G. Marcora

[1] HL C 289., 1979.11.19., 42. o.

[2] 1979. október 24-i és 25-i vélemény (a Hivatalos Lapban még nem tették közzé).

[3] HL L 16., 1978.1.20., 22. o.

[4] HL L 302., 1972.12.31., 24. o.

--------------------------------------------------